Yakka tartibda hamda qishloq joylarda namunaviy loyihalar boʻyicha arzon uy-joylar qurilishida qatnashuvchi tijorat banklari — “Biznesni rivojlantirish banki” ATB, Oʻzbekiston Respublikasi Tashqi iqtisodiy faoliyat milliy banki, “Ipoteka bank” ATIB, AT “Xalq banki”, “Asaka bank” ATB va Oʻzsanoatqurilishbank” ATB tomonidan imtiyozli ipoteka krediti berish tartibi toʻgʻrisidagi Nizomni tasdiqlash haqida
(resolution, 2023-12-15)

Oʻzbekiston Respublikasi Prezidentining “Qishloq qurilish bank” aksiyadorlik tijorat bankini tashkil etish toʻgʻrisida” 2009-yil 30-martdagi PQ-1083-son va “2017 — 2021-yillarda qishloq joylarda yangilangan namunaviy loyihalar boʻyicha arzon uy-joylar qurish dasturi toʻgʻrisida” 2016-yil 21-oktabrdagi PQ-2639-son qarorlariga muvofiq qishloq joylarda yakka tartibda uy-joylar qurilishini yanada rivojlantirish maqsadida Vazirlar Mahkamasi qaror qiladi: 1. Yakka tartibda hamda qishloq joylarda namunaviy loyihalar boʻyicha yangi tiplardagi arzon uy-joylar qurilishida qatnashuvchi tijorat banklari — “Biznesni rivojlantirish banki” ATB, Oʻzbekiston Respublikasi Tashqi iqtisodiy faoliyat milliy banki, “Ipoteka bank” ATIB, AT “Xalq banki”, “Asaka bank” ATB va Oʻzsanoatqurilishbank” ATB tomonidan imtiyozli ipoteka krediti berish tartibi toʻgʻrisidagi nizom ilovaga muvofiq tasdiqlansin. 2. Yuridik shaxslarga oʻz xodimlarining uy-joy qurish boʻyicha mehnat faoliyatini ragʻbatlantirish va moddiy qoʻllab-quvvatlash maqsadida boshlangʻich badallarni toʻlashni nazarda tutuvchi moliyaviy yordam koʻrsatish, shuningdek ipoteka kreditlari boʻyicha foizlarni va asosiy qarzni toʻlash yuzasidan belgilangan tartibda shartnomalar tuzish tavsiya etilsin. 3. Vazirliklar va idoralar bir oy muddatda oʻz normativ-huquqiy hujjatlarini ushbu qarorga muvofiqlashtirsinlar. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Ushbu Nizom qatnashuvchi tijorat banklari — “Biznesni rivojlantirish banki” ATB, Oʻzbekiston Respublikasi Tashqi iqtisodiy faoliyat milliy banki, “Ipoteka bank” ATIB, “Xalq banki” AT, “Asaka bank” ATB va “Oʻzsanoatqurilishbank” ATB (keyingi oʻrinlarda bank deb ataladi) tomonidan qishloq joylarda namunaviy loyihalar boʻyicha yakka tartibdagi uy-joy qurilishi uchun maqsadli mablagʻlar hisobiga aholiga imtiyozli ipoteka kreditlari berish tartibini belgilaydi. 2. Ushbu Nizom maqsadlari uchun quyidagi tushunchalar qoʻllanadi: ipoteka krediti — qishloq joylarda tasdiqlangan namunaviy loyihalar boʻyicha yakka tartibdagi uy joy yoki arzon uy-joy qurilishiga barpo etiladigan uy-joy garovi ostida beriladigan uzoq muddatli kredit; maqsadli mablagʻlar — qishloq joylarda namunaviy loyihalar boʻyicha uy-joylar va arzon uy-joylar qurish uchun imtiyozli asosda berilgan Oʻzbekiston Respublikasi Iqtisodiyot va moliya vazirligi va Tiklanish va taraqqiyot jamgʻarmasi mablagʻlari, shu jumladan ular tomonidan “Biznesni rivojlantirish banki” ustav kapitalini shakllantirish uchun ajratiladigan mablagʻlar shuningdek xalqaro va xorijiy moliyaviy institutlar mablagʻlari; imtiyozli davr — kredit boʻyicha asosiy qarzni qaytarish muddati kechiktirilgan davr; yakka tartibdagi uy-joy — bitta yoki bitta yer uchastkasida joylashgan, ularga tegishli yordamchi-xoʻjalik imoratlari va hovli inshootlariga ega boʻlgan doimiy yashash, dam olish va xoʻjalik yuritishga moʻljallangan bir nechta uy-joy imoratlari (keyingi oʻrinlarda uy-joy deb ataladi); arzon uy-joy — 0,02 ga oʻlchamli yer uchastkalarida joylashtiriladigan bir qavatli 3 xonali (yonma-yon quriladigan) arzon uylar va toʻrt qavatli arzon koʻp kvartirali (2 va 3 xonali) uylar; qarz oluvchi — qishloq joylarda arzon uy-joy qurilishi uchun ipoteka krediti oladigan va olingan summani kredit shartnomasida belgilangan shartlarda qaytarish majburiyatini qabul qiladigan Oʻzbekiston Respublikasi fuqarosi; birgalikda qarz oluvchilar — qarz oluvchining ipoteka krediti va kredit boʻyicha foizlarning har oydagi toʻlovlarida qatnashadigan, shuningdek ipoteka krediti yuzasidan birgalikda javob beradigan eri (xotini) qarz oluvchining yaqin qarindoshlari (ota-onasi, aka-ukalari, opa-singillari, farzandlari) va boshqa jismoniy shaxslar; pudratchi — qishloq joylarda tasdiqlangan namunaviy loyihalar boʻyicha arzon uy-joy qurilishini amalga oshiruvchi ixtisoslashtirilgan pudrat qurilish tashkiloti; boshlangʻich badal — qarz oluvchining arzon uy-joylar smeta qiymatining kamida 10 foizi miqdoridagi qarz oluvchining (birgalikda qarz oluvchilarning) oʻz mablagʻlari yoki yuridik shaxs — qarz oluvchining ish beruvchisining yoki boshqa shaxslarning qarz oluvchining nomiga bankda ochilgan omonat qoʻyilma hisob raqamiga oʻtkazilgan pul mablagʻlari shaklidagi mablagʻlar; ipoteka — belgilangan tartibda yer uchastkasi bilan birga qurilayotgan uy-joy ipotekasi uchun beriladigan ipoteka krediti olish maqsadidagi koʻchmas mulk garovi; qonun asosidagi ipoteka — kredit shartnomasi boʻyicha qarz oluvchining majburiyatlarini taʼminlash uchun qoʻllaniladigan ipoteka turi boʻlib, bunda qonun asosidagi ipotekaning vujudga kelishiga olib keluvchi kredit shartnomasi qonun asosidagi ipotekaning davlat roʻyxatidan oʻtkazilishi uchun asos boʻladi; kredit shartnomasi — bank va qarz oluvchi (birgalikda qarz oluvchilar) oʻrtasida tuzilgan, qishloqda uy-joy qurilishi uchun beriladigan ipoteka ostida kredit berish toʻgʻrisidagi shartnoma; ipoteka toʻgʻrisidagi shartnoma — kredit shartnomasi boʻyicha majburiyatlarni taʼminlashda ipotekani belgilash toʻgʻrisida tomonlarning bitimi; toʻlovga qodirlik — qarz oluvchi (birgalikda qarz oluvchilar)ning kredit shartnomasi boʻyicha oʻz toʻlov majburiyatlarini oʻz vaqtida va toʻliq bajarish boʻyicha jami daromadlar tahlilidan kelib chiqqan holda aniqlanadigan layoqati; omonat qoʻyilma — qurilayotgan arzon uy-joylar smeta qiymatining kamida 10 foizi miqdorida boshlangʻich badalni jamlash uchun ochiladigan maqsadli omonat qoʻyilma; qurilish-uy-joy omonat qoʻyilmasi — bir yildan ortiq muddatli maqsadli jamgʻarma omonat qoʻyilmasi, u arzon uy-joy qurilishi boʻyicha hisob-kitoblarni amalga oshirish va boshlangʻich badalni toʻlash uchun ochiladi, shuningdek ushbu qoʻyilmani ochgan jismoniy shaxslarga, omonatga qoʻyuvchi tomonidan arzon uy-joylar qurishda uy-joy smeta qiymatining kamida 10 foizi miqdorida jamgʻarilgan taqdirda, arzon uy-joy qurish uchun imtiyozli ipoteka krediti olishga ustunlik huquqini beradi; namunaviy loyiha — zamonaviy qurilish materiallari va texnologiyalarini respublika mintaqalarining tabiiy-iqlim sharoitlarini va joyning relyefini, ijtimoiy-demografik xususiyatlarini hisobga olgan holda qoʻllanib namunaviy arzon uy-joylar qurish uchun “Qishloqqurilishloyiha” MChJ loyihalash-qidiruv instituti tomonidan ishlab chiqilgan va tasdiqlangan loyiha. Namunaviy loyiha: yer osti va yer usti muhandislik kommunikatsiyalari aks ettirilgan holdagi yer uchastkasi rejasidan; uy-joyning poydevorlari, yertoʻlalari, qavatlari, kesimlari va fasadlarining rejalaridan; smeta-moliyaviy hisob-kitobdan iborat boʻladi. yozma tavsiya — 2017 — 2021-yillarda qishloq joylarda yangilangan namunaviy loyihalar boʻyicha arzon uy-joylar qurish Dasturida ishtirok etmoqchi boʻlgan ariza beruvchida uy-joy sharoitlarini yaxshilashga ehtiyoj mavjudligi toʻgʻrisida tuman hokimligi huzuridagi komissiyaning yozma tavsiyasi. 3. Ipoteka kreditlari namunaviy loyiha asosida, belgilangan qurilish normalari va qoidalariga rioya etgan holda qishloq joylarda arzon uy-joy qurish maqsadlari uchun beriladi. 4. Qarz oluvchining eri (xotini), yaqin qarindoshlari yoki boshqa jismoniy shaxs qarz oluvchi sifatida kreditni va uning boʻyicha hisoblangan foizlarni toʻlashda qatnashish istagini bildirgan taqdirda ular birgalikda qarz oluvchilar, qarz oluvchi esa asosiy qarz oluvchi hisoblanadi. Bunda kredit shartnomasi asosiy qarz oluvchi va birgalikda qarz oluvchilar bilan tuziladi. 5. Tasdiqlangan namunaviy loyihalar boʻyicha yakka tartibda uy-joy qurish: qarz oluvchi va pudratchi oʻrtasidagi pudrat shartnomasi asosida; qarz oluvchining oʻz kuchlari bilan amalga oshirilishi mumkin. 6. Yer uchastkalarini yakka tartibdagi uy-joy qurilishi uchun berish Vazirlar Mahkamasining 2006-yil 30-dekabrdagi 272-son qarori bilan tasdiqlangan Yakka tartibdagi uy-joy qurilishi toʻgʻrisidagi nizomda nazarda tutilgan tartibda amalga oshiriladi. 7. Ipoteka kreditlari bir yildan iborat imtiyozli davr bilan 15 yilgacha muddatga beriladi. Ipoteka kreditlari uch yildan iborat imtiyozli davr bilan tayanch doktoranturaning 2-kursidan boshlab, oliy taʼlimdan keyingi taʼlim institutida tahsil olayotgan doktorantlar uchun 25 yil muddatga beriladi. 8. Ipoteka krediti miqdori arzon uy-joy smeta qiymatining 90 foizidan ortiq boʻlmagan miqdorda belgilanadi. 9. Ipoteka kreditidan foydalanganlik uchun bank tomonidan yillik 7 foiz miqdorida foiz undiriladi. Foizlar qarz oluvchi tomonidan uning olgan ipoteka krediti toʻliq toʻlangungacha kredit boʻyicha qarzlarning amaldagi qoldigʻiga hisoblab qoʻshiladi. 10. Ipoteka kreditlari shartnoma asosida hamda qaytarilish, toʻliqlik, taʼminlanganlik, maqsadli foydalanish va muddatlilik shartlari bilan quyidagi talablarga javob beruvchi qarz oluvchi (birgalikda qarz oluvchilar)ga beriladi: ipoteka krediti olish uchun murojaat qilgan kunida 18 yoshga toʻlgan va 60 yoshdan oshmagan Oʻzbekiston Respublikasi fuqarolariga; doimiy ish joyiga, shaxsiy yordamchi yoki dehqon xoʻjaligidan yoxud yakka tartibdagi tadbirkorlik faoliyatidan doimiy daromadga, shuningdek ipoteka krediti boʻyicha hisoblab yozilgan foizlarni va asosiy qarzni toʻlov jadvaliga muvofiq har oyda toʻlash uchun yetarli boʻlgan, qonunchilikda taqiqlanmagan boshqa daromad manbaiga ega boʻlgan shaxslarga; arzon uy-joy smeta qiymatining kamida 10 foizi miqdorida boshlangʻich badal uchun mablagʻga ega boʻlgan shaxslarga; arzon uy-joy qurishda yozma tavsiyaga ega boʻlgan shaxslarga; kredit tashkilotlaridan kreditlar boʻyicha toʻlov muddati oʻtgan qarzi boʻlmagan shaxslarga beriladi. 11. Qarz oluvchi ipoteka krediti boʻyicha boshlangʻich badalni toʻlash uchun oʻz mablagʻlariga ega boʻlishi kerak. Bunda boshlangʻich badal summasining bir qismi yoki uning jami summasi qarz oluvchining ish beruvchisi — yuridik shaxs yoki boshqa shaxs tomonidan qonunchilikda belgilangan tartibda qarz oluvchining nomiga bankda ochilgan omonat qoʻyilma hisob raqamiga oʻtkazilishi mumkin. Pul mablagʻlarini omonat qoʻyilma hisob raqamiga oʻtkazish omonat qoʻyilma hisob raqamini ochish yuzasidan ariza asosida bankning qoʻyilma shartnomasi bilan rasmiylashtiriladi. 12. Bir yildan ortiq muddat bilan arzon uy-joy qurilishiga oʻtkazilgan qurilish-uy-joy omonat qoʻyilmasiga Oʻzbekiston Respublikasi Markaziy bankining amaldagi qayta moliyalashtirish stavkasidan kam boʻlmagan miqdorda foizlar hisoblab yoziladi, ular har oyda kapitallashtirib boriladi. Omonat qoʻyilma hisob raqamini ochish va uning boʻyicha operatsiyalarni amalga oshirish tartibi bankning ichki qoidalari bilan belgilanadi. 13. Yer uchastkasi bilan birga barpo etilayotgan arzon uy-joy ipotekasi qarz oluvchining ipoteka kreditini toʻlash boʻyicha majburiyatlarining taʼminlanishi hisoblanadi. Agar bank bilan qarz oluvchining kelishuvida boshqacha qoida nazarda tutilmagan boʻlsa, yer uchastkasi bilan birga barpo etilayotgan arzon uy-joyga ipoteka qonun asosida vujudga keladi. 14. Bankning kredit komissiyasi (qoʻmitasi) qarori asosida ipoteka kreditini qoʻshimcha taʼminlash sifatida qarz oluvchi (birgalikda qarz oluvchilar)ning mulki boʻlgan boshqa koʻchmas mulk, va/yoki yuridik va jismoniy shaxslarning kafilligi ham qabul qilinishi mumkin. 15. Ipoteka kreditlari bank tomonidan Oʻzbekiston Respublikasining milliy valyutasida beriladi. 16. Beriladigan ipoteka kreditining miqdori qarz oluvchining (birgalikda qarz oluvchilarning) toʻlov layoqatini baholashdan va qurilayotgan arzon uy-joyning smeta qiymatidan kelib chiqib belgilanadi va u arzon uy-joy smeta qiymatining 90 foizidan ortiq boʻlishi mumkin emas. 17. Ipoteka krediti olish uchun mijoz yashash joyidagi tuman (shahar) bank filialiga, u boʻlmagan taqdirda bankning yaqin joydagi filialiga murojaat qiladi. Ipoteka krediti olish uchun bankka murojaat qilingandan keyin bank xodimi mijozga ipoteka krediti berishning barcha shartlarini tushuntiradi, ipoteka krediti berish yuzasidan buyurtmanomani rasmiylashtirish uchun talab qilinadigan barcha hujjatlar roʻyxatini taqdim etadi va ipoteka krediti olish jarayonidagi taxminiy xarajatlar turlari toʻgʻrisida xabardor qiladi. Ipoteka krediti olishda qarz oluvchi quyidagi xarajatlarni amalga oshirishi kerak: Ipoteka toʻgʻrisidagi shartnomani notarial tasdiqlash uchun davlat boji, qonun asosidagi ipoteka vujudga kelgan holatlar bundan mustasno; garovga qoʻyilgan koʻchmas mulk sugʻurtasi bilan bogʻliq xarajatlar; baholovchi tashkilotning mol-mulk qiymatini baholash boʻyicha xizmatlari uchun toʻlov (baholovchi tashkilot tomonidan baholashda); ipoteka toʻgʻrisidagi shartnomani davlat roʻyxatidan oʻtkazish uchun toʻlov, qonun asosidagi ipoteka vujudga kelgan holatlar bundan mustasno. 18. Ipoteka krediti olish uchun qarz oluvchi (birgalikda qarz oluvchilar) tomonidan quyidagi hujjatlar taqdim etiladi: 1) kredit olishning maqsadi, taʼminlanganligi, muddati va summasi koʻrsatilgan holda ipoteka krediti olishga buyurtmanoma; 2) qarz oluvchi (birgalikda qarz oluvchilar) pasportining nusxasi; 3) yozma tavsiya; 4) qarz oluvchi (birgalikda qarz oluvchilar)ning moliyaviy ahvolini tasdiqlovchi hujjatlar; 5) qarz oluvchining nomiga ochilgan omonat qoʻyilma hisob raqamiga pul mablagʻlari qoʻyilganligi toʻgʻrisidagi maʼlumotnoma. Bankdagi omonat qoʻyilma hisob raqamidagi pul mablagʻlarining umumiy summasi qurilayotgan arzon uy-joy smeta qiymatining 10 foizidan kam boʻlishi mumkin emas. 6) qonunchilikda belgilangan tartibda kelishilgan va tasdiqlangan uy-joy qurilishining namunaviy loyihasi nusxasi; 7) yakka tartibdagi uy-joy qurilishi uchun yer uchastkasiga boʻlgan huquqni tasdiqlovchi hujjat nusxasi; 8) pudrat shartnomasining nusxasi (qurilish pudratchi tomonidan amalga oshirilgan taqdirda taqdim etiladi). 19. Quyidagilar qarz oluvchi (birgalikda qarz oluvchilar)ning moliyaviy ahvolini tasdiqlovchi hujjatlar hisoblanadi: 1) doimiy ish joyiga ega boʻlganlar uchun: xodimning oxirgi 12 oy mobaynidagi (12 oydan kam ishlangan taqdirda — ishlangan davr uchun) daromadlari toʻgʻrisida qarz oluvchi (birgalikda qarz oluvchilar) va oila aʼzolari ishlaydigan korxona (muassasa) tomonidan belgilangan shaklda berilgan maʼlumotnoma; 2) qonunchilikda taqiqlanmagan boshqa daromadlar manbaiga ega boʻlgan fuqarolar uchun — ularning yashash joyidagi davlat soliq xizmati organi tomonidan tasdiqlangan oxirgi 12 oy mobaynidagi daromadlar toʻgʻrisidagi deklaratsiyalar nusxalari. Dehqon/fermer xoʻjaliklari boshliqlari hisoblanadigan yoki yuridik shaxs boʻlmasdan tadbirkorlik faoliyati bilan shugʻullanadigan fuqarolar oxirgi 12 oy mobaynidagi daromadlari toʻgʻrisidagi deklaratsiyalardan tashqari, shuningdek, agar ular amalga oshiradigan faoliyat turlari qonun hujjatlariga muvofiq litsenziyalanishi kerak boʻlsa, faoliyatning ayrim turlari bilan shugʻullanish uchun huquqning davlat roʻyxatidan oʻtganligi toʻgʻrisidagi guvohnoma va litsenziyaning nusxalarini ham taqdim etadilar. 20. Ipoteka krediti olish uchun buyurtmanomalar hamda ushbu Nizomning 18-19-bandlarida koʻrsatilgan barcha zarur hujjatlar qabul qilib olingandan keyin bank filiali kredit boʻlimining xodimi taqdim etilgan hujjatlarni oʻrganadi va ularda koʻrsatilgan maʼlumotlarning haqqoniyligini tekshiradi. 21. Garovga qoʻyilgan mol-mulkni baholash qarz oluvchi va bank oʻrtasidagi bitimga binoan amalga oshiriladi hamda garovga qoʻyilgan koʻchmas mulk qiymatini kelishish dalolatnomasi bilan rasmiylashtiriladi. 22. Uy qurish uchun qarz oluvchi tomonidan sotib olingan qurilish materiallari mavjud boʻlgan taqdirda qurilish materiallari qiymatini baholash baholovchi tashkilot tomonidan amalga oshiriladi. 23. Bank filiali kredit boʻlimining ipoteka krediti olish uchun buyurtmanomalarni koʻrib chiqish yuzasidan masʼul xodimi tomonidan ushbu Nizomning 20-bandiga muvofiq oʻtkazilgan hujjatlarni oʻrganish va tekshirish natijalariga koʻra bank filialining kredit komissiyasi (kredit qoʻmitasi)ga ipoteka krediti berishning maqsadga muvofiqligi toʻgʻrisida asoslangan xulosa kiritiladi. 24. Bank filialining kredit komissiyasi (kredit qoʻmitasi) kredit buyurtmanomasini va unga ilova qilingan barcha hujjatlarni, shuningdek ushbu kredit buyurtmanomasi boʻyicha bank filiali kredit boʻlimining xulosasini koʻrib chiqib ipoteka krediti berish yoki berishni rad etish toʻgʻrisida qaror qabul qiladi. Ipoteka krediti olish yuzasidan buyurtmanomani koʻrib chiqish muddati kredit olishga buyurtmanoma va ushbu Nizomning 18-bandida sanab oʻtilgan barcha zarur hujjatlar olingan kundan boshlab 15 bank kunidan oshmasligi kerak. 25. Bank filialining kredit komissiyasi (kredit qoʻmitasi) tomonidan ipoteka krediti olish yuzasidan buyurtmanoma maʼqullangan va shu bilan birga maqsadli mablagʻlar mavjud boʻlmagan taqdirda bank filiali shu kunning oʻzida bankning mintaqaviy filialiga va bosh bankka maqsadli mablagʻlar ajratish yuzasidan buyurtmanoma yuboradi. Bank filialining buyurtmanomasi asosida bosh bank buyurtmanoma olingandan keyingi kundan kechikmay maqsadli mablagʻlar hisobiga soʻralayotgan summani ajratadi. 26. Maqsadli mablagʻlar vaqtinchalik mavjud boʻlmagan taqdirda bank filiali maqsadli mablagʻlar vaqtinchalik mavjud emasligi toʻgʻrisida xabar olingandan keyin buyurtmanoma berganlarni bu haqda ushbu axborot olingandan keyingi kundan kech boʻlmagan muddatda xabardor qiladi. Ayni bir vaqtda bank filiali tomonidan buyurtmanomasi bank filialining kredit komissiyasi (kredit qoʻmitasi) tomonidan maʼqullangan barcha buyurtmachilar roʻyxatini, ularning kredit buyurtmanomalari bank filialining kredit komissiyasi (kredit qoʻmitasi) tomonidan maʼqullangan sanadan kelib chiqqan holda, kalendar boʻyicha navbat tartibida tuzadi. Bunda jamgʻarilgan boshlangʻich badali qurilish-uy-joy omonat qoʻyilmasida turgan qarz oluvchilarga ipoteka krediti navbatdan tashqari beriladi. 27. Bank filiali tomonidan ipoteka krediti olish uchun navbatda turganlar roʻyxati tuziladi va u barchaning tanishishi uchun operatsiya zalining (idoraning) koʻrinarli joyiga osib qoʻyiladi. Maqsadli mablagʻlar kelib tushgandan keyin ushbu mablagʻlar hisobiga ipoteka kreditlari berish maqsadli mablagʻlar hisobiga ipoteka krediti olish uchun buyurtmanoma kelib tushgan sanaga hamda kalendar boʻyicha navbat roʻyxatiga qatʼiy muvofiq ravishda amalga oshiriladi. 28. Ipoteka krediti berish toʻgʻrisida kredit komissiyasi (kredit qoʻmitasi) tomonidan ijobiy qaror qabul qilingandan keyin quyidagi izchillikda kredit shartnomasi tuziladi: a) bank uch kun muddatda ariza beruvchini yozma ravishda xabardor qiladi va uni kredit shartnomasi tuzish uchun taklif etadi; b) bank qarz oluvchi (birgalikda qarz oluvchilar) bilan kredit shartnomasi tuzadi (2-ilova); v) qarz oluvchi oʻz hisobiga va kredit shartnomasida belgilangan muddatlarda sugʻurta tashkiloti bilan ipoteka predmetini tavakkalchiliklardan sugʻurta qilish shartnomasini tuzishi shart; g) qarz oluvchi Oʻzbekiston Respublikasi “Yergeodezkadastr” davlat qoʻmitasi organlarida qonun asosidagi ipotekani belgilangan tartibda davlat roʻyxatidan oʻtkazishi shart. Bank bilan qarz oluvchi oʻrtasidagi kelishuvga koʻra, Oʻzbekiston Respublikasining “Ipoteka toʻgʻrisida”gi Oʻzbekiston Respublikasi Qonuniga muvofiq notarial guvohlantiriladigan va davlat roʻyxatidan oʻtkaziladigan ipoteka shartnomasi tuzilishi mumkin (namunaviy shakli 3-ilovaga muvofiq). 29. Bankning ipoteka krediti berish boʻyicha majburiyati qarz oluvchi tomonidan bankka ipoteka predmetini yoʻqolish va shikastlanish tavakkalchiliklaridan sugʻurta qilish shartnomasini hamda sugʻurta polisini, shuningdek notarial tasdiqlangan va roʻyxatdan oʻtkazilgan ipoteka toʻgʻrisidagi shartnomani, qonun asosidagi ipoteka vujudga kelgan holatlar bundan mustasno, taqdim etgandan keyin paydo boʻladi. Ushbu shart kredit shartnomasida belgilab qoʻyilgan boʻlishi kerak. 30. Bank filialining kredit komissiyasi (kredit qoʻmitasi) tomonidan ipoteka krediti berishni rad etish toʻgʻrisida qaror qabul qilingan taqdirda bank filiali qaror qabul qilingan kundan boshlab uch kun muddatda qarz oluvchi (birgalikda qarz oluvchilar)ga ipoteka krediti berishning rad etilishi sabablarini koʻrsatgan holda yozma xulosani yuboradi. Qarz oluvchi bank xulosasida koʻrsatilgan kamchiliklar bartaraf etilgandan keyin ipoteka krediti ajratish toʻgʻrisidagi iltimosnoma bilan bankka qaytadan murojaat qilishga haqlidir. 31. Arzon uy-joy qurilishi tugallangandan keyin qarz oluvchi qonunchilikda belgilangan tartibda arzon uy-joydan foydalanishga ruxsatnoma olish uchun ariza bilan murojaat qiladi. Arzon uy-joydan foydalanish uchun ruxsatnoma rasmiylashtirilgandan keyin qarz oluvchi bir oy muddatda: a) bankka arzon uy-joydan foydalanish uchun ruxsatnomani taqdim etishi; b) qurilgan arzon uy-joyga mulk huquqini hamda qonun asosidagi ipotekani Oʻzbekiston Respublikasi “Yergeodezkadastr” davlat qoʻmitasi organlarida davlat roʻyxatidan oʻtkazilishini taʼminlashi, shundan soʻng bankka arzon uy-joyga roʻyxatdan oʻtkazilgan mulk huquqi toʻgʻrisidagi hujjat nusxasini va qonun asosidagi ipoteka davlat roʻyxatidan oʻtkazilgani toʻgʻrisidagi shtamp qoʻyilgan kredit shartnomasini taqdim etishi; v) arzon uy-joyni kredit shartnomasi amal qiladigan muddatda yoʻqolish va shikastlanish tavakkalchiliklaridan sugʻurta qilishi, shundan soʻng bankka sugʻurta shartnomasini va sugʻurta polisini taqdim etishi shart. Bunda sugʻurta shartnomasida har yili toʻlanadigan sugʻurta mukofotini toʻlash nazarda tutilishi mumkin; g) agar bank bilan qarz oluvchi ipoteka krediti tuzish toʻgʻrisida oʻzaro kelishuvga erishgan boʻlsa — bank bilan arzon uy-joy ipotekasi toʻgʻrisida shartnoma tuzishi, uni notarial tasdiqlashi va roʻyxatdan oʻtkazishi, soʻngra bankka taqdim etishi shart. 32. Ipoteka krediti berish qarz oluvchiga alohida ssuda hisob raqami ochish va kredit shartnomasida koʻrsatilgan hujjatlarni ilova qilgan holda qarz oluvchining yozma topshiriqnomasi asosida qurilish materiallari sotib olish uchun memorial order bilan ushbu hisob raqamidan pul mablagʻlarini naqdsiz shaklda savdo tashkilotlari, ishlab chiqaruvchi korxonalar hamda ayrim qurilish materiallarini tayyorlash bilan shugʻullanuvchi yakka tartibdagi tadbirkorlarning talab qilib olinadigan depozit hisob raqamlariga, bajarilgan qurilish-montaj ishlari uchun esa — pudratchining talab qilib olinadigan depozit hisob raqamiga pudrat shartnomasida belgilangan shartlarda va muddatlarda oʻtkazish yoʻli bilan amalga oshiriladi. 33. Ipoteka krediti berish bank tomonidan qarz oluvchining yozma topshiriqnomasi olingan vaqtdan boshlab bir bank kuni mobaynida amalga oshiriladi. 34. Uy-joyni qarz oluvchining oʻz kuchi bilan qurishda ssuda hisob raqamidan kredit shartnomasida belgilangan ipoteka krediti summasining 20 foizigacha miqdorda naqd pul, shuningdek qarz oluvchining boshlangʻich badal tarzidagi omonat qoʻyilmasida toʻplangan mablagʻlar beriladi. 35. Bank filiali tomonidan ipoteka kreditlarini berish ssuda hisob raqamidan qarz oluvchining bank plastik kartochkalariga mablagʻlar oʻtkazish yoʻli bilan ham amalga oshirilishi mumkin. Bunda bank plastik kartochkasi alohida shartnoma rasmiylashtirish yoʻli bilan qarz oluvchining nomiga beriladi. Shartnomada ushbu bank plastik kartochkasidan oʻtkazilgan mablagʻlardan faqat uy-joy qurishga qurilish materiallari sotib olish uchungina foydalanilishi mumkinligi belgilab qoʻyilgan boʻlishi kerak. Ushbu bank plastik kartochkalaridan naqd pullar berilishiga yoʻl qoʻyilmaydi. Qarz oluvchi har oyda bank filialiga bank plastik kartochkasi bilan oʻtkazilgan operatsiyalar toʻgʻrisida hisobot topshirishi kerak. Hisobotga savdo tashkilotlari, ishlab chiqaruvchi korxonalar yoki yakka tartibdagi tadbirkorlar tomonidan sotib olingan tovarlarga berilgan schyotlar, kvitansiyalar, yuk xatlari va boshqa hujjatlar hamda qonunchilikda belgilangan boshqa hujjatlar majburiy ravishda ilova qilingan holdagi terminallar cheklari ilova qilinadi. Hisobotga ilova qilingan hujjatlarni tahlil qilish jarayonida bank tomonidan bank plastik kartochkasi vositasida hisob-kitoblar qilishda ipoteka kreditidan belgilangan maqsadda foydalanilmaganligi aniqlangan taqdirda bank plastik kartochkasi toʻgʻrisidagi shartnoma bekor qilinadi, bank plastik kartochkasi hisob raqami yopiladi va bank plastik kartochkasi olib qoʻyiladi. Ipoteka kreditining belgilangan maqsadda foydalanilmagan qismi yuzasidan kredit shartnomasida belgilangan miqdorlarda jarima solinadi va u muddatidan oldin undirib olinadi. 36. Qurilish qarz oluvchi va pudratchi oʻrtasidagi pudrat shartnomasi asosida, qarz oluvchiga uy-joyni foydalanishga tayyor holda topshirish sharti bilan amalga oshirilgan taqdirda ishlar qiymatini toʻlash bosqichma-bosqich, qurilish-montaj ishlarini moliyalashtirish va amalga oshirish jadvallariga muvofiq quyidagi tartibda amalga oshiriladi: a) ipoteka krediti umumiy summasining 50 foizigacha miqdordagi avans toʻlovi; b) ipoteka krediti umumiy summasining 40 foizgachasi miqdorda joriy moliyalashtirish — bank xodimlari tomonidan joyiga borgan holda va belgilangan maqsadda foydalanish dalolatnomasini tuzib avans balans toʻlovidan belgilangan maqsadda foydalanish tekshirilgandan keyin; v) ipoteka krediti umumiy summasining qolgan 11 foizi miqdorida uzil-kesil toʻlov — qurilish tugallangandan va uy-joy qabul qilib olish komissiyasi tomonidan belgilangan tartibda qabul qilib olingandan, shuningdek bank xodimlari tomonidan joyiga borgan holda (belgilangan maqsadda foydalanish dalolatnomasini tuzib) barcha oldingi toʻlovlardan belgilangan maqsadda foydalanganlik tekshirilgandan keyin 12 oy oʻtgach. Qurilish-montaj ishlarining yashirilgan nuqsonlari aniqlangan va pudratchi aniqlangan nuqsonlarni tuzatishni rad etgan taqdirda koʻrsatib oʻtilgan mablagʻlar qarz oluvchi tomonidan ularni tuzatishga yoʻnaltirilishi mumkin. 37. Qarz oluvchi tomonidan omonat qoʻyilmasida toʻplangan boshlangʻich badal mablagʻlari birinchi navbatda arzon uy-joy qurilishini moliyalashtirishga yoʻnaltiriladi. Qurilish-uy-joy omonat qoʻyilmasida toʻplangan mablagʻlardan foydalanib boʻlingandan keyin bank filiali tomonidan qarz oluvchining yozma topshiriqnomasi boʻyicha ssuda hisob raqamidan ipoteka kreditlari ajratish boshlanadi. 38. Berilgan ipoteka kreditlari boʻyicha foizlar har kuni ipoteka krediti qoldigʻiga hisoblab yoziladi va har oyda bir marta undiriladi. 39. Asosiy qarzni toʻlash qarz oluvchi tomonidan har oyda, imtiyozli davr tugagandan keyin ipoteka kreditining butun muddati mobaynida amalga oshiriladi. 40. Ipoteka krediti boʻyicha asosiy qarzni toʻlash va uning boʻyicha foizlarni toʻlash tartibi kredit shartnomasida belgilanadi. Bunda ipoteka krediti boʻyicha hisoblab yozilgan foizlar va asosiy qarz kredit shartnomasiga ilova qilinadigan toʻlovlar jadvaliga muvofiq undiriladi. 41. Qarz oluvchi (birgalikda qarz oluvchilar) tomonidan foizlarni va ipoteka kreditini toʻlash quyidagi manbalar hisobiga amalga oshirilishi mumkin: a) ish haqi va unga tenglashtirilgan toʻlovlar, pensiyalar, gonorarlar, dividendlar, foizlar va qimmatli qogʻozlar boʻyicha olinadigan boshqa daromadlar hisobiga naqd pulsiz shaklda oʻtkazish yoʻli bilan; b) naqd pul oʻtkazgan holda; v) qarz oluvchi (birgalikda qarz oluvchilar)ning bankdagi omonatlari boʻyicha hisob raqamlaridan naqdsiz shakldagi pul mablagʻlari oʻtkazish yoʻli bilan; g) bank plastik kartochkalaridan pul mablagʻlarini naqdsiz toʻlash yoʻli bilan; d) naqdsiz shakldagi pul mablagʻlarini qarz oluvchi (birgalikda qarz oluvchilar)ning ish beruvchisi tomonidan, moddiy yordam mablagʻlari va ipoteka kreditini toʻlash uchun ajratilgan boshqa mablagʻlar hisobidan oʻtkazish yoʻli bilan; e) fermer xoʻjaliklarining yil yakuniga koʻra fermer xoʻjaligi boshligʻining shaxsiy tasarrufiga oʻtadigan daromadlari hisobidan oʻtkazish yoʻli bilan, agar u qarz oluvchi yoki birgalikda qarz oluvchilar deb hisoblangan taqdirda; j) qonunchilikda taqiqlanmagan boshqa manbalar hisobiga. 42. Qarz oluvchi (birgalikda qarz oluvchilar) asosiy qarzni va hisoblab yozilgan foizlarni toʻlashni kredit shartnomasida belgilangan toʻlash muddati boshlangungacha yoki tugagungacha, kreditni muddatidan oldin toʻlaganlik uchun vositachilik toʻlovisiz, muddatidan oldin amalga oshirishga haqlidir. 43. Bank ipoteka kreditidan foydalanishning butun davri mobaynida doimiy monitoring olib boradi. Monitoring jarayonida bank arzon uy-joyni qurish jadvallariga va kreditdan belgilangan maqsadda foydalanish, asosiy qarzni va uning boʻyicha foizlarni toʻlash jadvallariga, garovga qoʻyilgan mol-mulkdan foydalanish va uni saqlash qoidalariga, ipoteka predmetining noqonuniy begonalashtirilishiga yoʻl qoʻymaslikka rioya etilishini nazorat qiladi. Monitoring jarayonida bank xodimi arzon uy-joy qurilayotgan joyga bevosita borgan holda, berilgan ipoteka kreditidan belgilangan maqsadda foydalanilishini oʻrganadi, shuningdek, zarurat boʻlganda, kredit hisobiga arzon uy-joy qurish boʻyicha bajarilgan ishlarning nazorat oʻlchovlarini amalga oshiradi. Monitoring natijalariga koʻra berilgan ipoteka kreditidan belgilangan maqsadda foydalanmaganlik yoki hisobotlarda koʻrsatilgan hajmlarda qurilish-montaj ishlari bajarilmaganligi aniqlangan taqdirda bank boshqa maqsadlarda foydalanilgan kreditlarni undirib olish choralarini koʻradi. Ipoteka kreditidan belgilangan maqsadda foydalanmaganlik uchun qarz oluvchi (birgalikda qarz oluvchilar)ga nisbatan bank tomonidan qoʻllaniladigan javobgarlik choralari kredit shartnomasida belgilangan boʻlishi kerak. 44. Asosiy qarz va uning boʻyicha hisoblab yozilgan foizlar kredit shartnomasida belgilangan muddatlarda toʻlanmagan taqdirda bank xodimi qarz oluvchi (birgalikda qarz oluvchilar) bilan shaxsan uchrashish yoʻli bilan majburiyatlarning bajarilmaganligi sabablarini aniqlaydi va toʻlov muddati oʻtgan ipoteka krediti toʻlanishini taʼminlash chora-tadbirlarini koʻrishni talab qiladi. 45. Agar ipoteka kreditini oʻz vaqtida undirish boʻyicha koʻrilgan chora-tadbirlar zarur natijalarni bermasa hamda ipoteka kreditini oʻz vaqtida va toʻliq toʻlamaslik xavfi paydo boʻlsa bank filiali kredit berishni toʻxtatib turadi hamda berilgan ipoteka kreditini va hisoblab yozilgan foizlarni muddatidan oldin undirish chora-tadbirlarini koʻradi. Ushbu shartlar kredit shartnomasida belgilangan boʻlishi kerak. 46. Qarz oluvchi (birgalikda qarz oluvchilar) tomonidan ipoteka krediti va hisoblab yozilgan foizlar toʻlanmaganda yoki oʻz vaqtida toʻlanmaganda, kredit shartnomasi va unga ilova qilingan toʻlash jadvali boʻyicha qabul qilingan majburiyatlar doimiy ravishda buzilganda, shuningdek qonunchilikda nazarda tutilgan boshqa hollarda bank “Ipoteka toʻgʻrisida”gi Oʻzbekiston Respublikasi Qonunida belgilangan tartibda garovga qoʻyilgan mol-mulkka nisbatan undirishni qaratadi. 47. Bankning maqsadli mablagʻlari hisobiga, tasdiqlangan namunaviy loyihalar boʻyicha arzon uy-joy qurilishiga ipoteka kreditlari boʻyicha buxgalteriya hisobi qonunchilikda muvofiq yuritiladi. 48. Ipoteka kreditlari boʻyicha qarzlarning hisobi Oʻzbekiston Respublikasi Markaziy banki tomonidan belgilangan tartibda buxgalteriya hisob raqamlarida amalga oshiriladi. 49. Bank filiallari berilgan ipoteka kreditlari toʻgʻrisida belgilangan shakl boʻyicha hisobotlar tuzishi va ularni bosh bankka taqdim etishi kerak. Hisobotlar maʼlumotlari bankning ichki qoidalariga muvofiq tahlil va nazorat qilish uchun bosh bank tomonidan umumlashtiriladi. _________________(bankning nomi) nomidan Nizom va 200__ yil “___” _________ dagi ____-son bosh ishonchnoma asosida harakat qiladigan _______________ filiali boshqaruvchisi __________, keyingi oʻrinlarda “Bank” deb ataladi, bir tomondan va “___” yil _____________ da berilgan pasporti seriyasi ______, №_______, keyingi oʻrinlarda “Qarz oluvchi” deb ataladigan Oʻzbekiston Respublikasi fuqarosi ___________ __________________ ikkinchi tomondan hamda va “___” yil __________ da berilgan pasporti seriyasi ______, №_______, keyingi oʻrinlarda “Birgalikda qarz oluvchi” deb ataladigan Oʻzbekiston Respublikasi fuqarosi ______________________________ uchinchi tomondan, keyingi oʻrinda “Tomonlar” deb ataladilar, ushbu shartnomani quyidagilar toʻgʻrisida tuzdilar: 1.1. Bank Qarz oluvchiga/Birgalikda qarz oluvchilarga Oʻzbekiston Respublikasi,_________ viloyati, _______ tumani, _________ aholi punktida umumiy maydoni ___kv. m, turar joy maydoni ___ kv. m boʻlgan ___ta xonali __-uyni yakka tartibda qurish uchun ushbu shartnomada nazarda tutilgan shartlarda ___ (_________) soʻm miqdorida maqsadli ipoteka krediti mablagʻlari beradi, Qarz oluvchi/Birgalikda qarz oluvchilar esa kredit berishning umumiy qoidalariga (maqsadli xarakteri, moddiy taʼminlanganligi, muddatliligi, qaytariluvchanligi va toʻlanuvchanligiga) rioya etgan holda ipoteka kreditidan foydalanadi. 2.1. Ushbu shartnoma matni boʻyicha keyingi oʻrinlarda uchraydigan barcha atamalar (agar kontekstdan boshqacha maʼno anglashilmasa) ushbu boʻlimda bayon qilingan maʼnolarni anglatadi: ipoteka krediti — qishloq joylarda tasdiqlangan namunaviy loyihalar boʻyicha yakka tartibdagi arzon uy-joy qurilishiga barpo etiladigan uy-joy garovi ostida beriladigan uzoq muddatli kredit; yakka tartibdagi uy-joy — bitta yoki bitta yer uchastkasida joylashgan, ularga tegishli yordamchi-xoʻjalik imoratlari va hovli inshootlariga ega boʻlgan doimiy yashash, dam olish va xoʻjalik yuritishga moʻljallangan bir nechta uy-joy imoratlari (keyingi oʻrinlarda uy-joy deb ataladi); arzon uy joy — 0,02 ga oʻlchamli yer uchastkalarida joylashtiriladigan bir qavatli 3 xonali (yonma-yon quriladigan) arzon uylar va toʻrt qavatli arzon koʻp kvartirali (2 va 3 xonali) uylar; qarz oluvchi — qishloq joylarda arzon uy-joy qurilishi uchun ipoteka krediti oladigan va olingan summani kredit shartnomasida belgilangan shartlarda qaytarish majburiyatini qabul qiladigan Oʻzbekiston Respublikasi fuqarosi; birgalikda qarz oluvchilar — qarz oluvchining ipoteka krediti va kredit boʻyicha foizlarning har oydagi toʻlovlarida qatnashadigan, shuningdek ipoteka krediti yuzasidan birgalikda javob beradigan eri (xotini) hamda uning yaqin qarindoshlari (ota-onasi, aka-ukalari, opa-singillari, farzandlari) va boshqa jismoniy shaxslar; pudratchi — qishloq joylarda tasdiqlangan namunaviy loyihalar boʻyicha yoki arzon arzon uy-joy qurilishini amalga oshiruvchi ixtisoslashtirilgan pudrat qurilish tashkiloti; toʻlovga qodirlik — qarz oluvchi (birgalikda qarz oluvchi)ning kredit shartnomasi boʻyicha oʻz toʻlov majburiyatlarini oʻz vaqtida va toʻliq bajarish boʻyicha jami daromadlar tahlilidan kelib chiqqan holda aniqlanadigan layoqati; kredit boʻyicha taʼminlash — belgilangan tartibda yer uchastkasi bilan birga qurilayotgan yakka tartibdagi arzon uy-joy garovi; boshlangʻich badal — Qarz oluvchining arzon uy-joylar smeta qiymatining kamida 10 foizi miqdoridagi Qarz oluvchining (birgalikda qarz oluvchilarning) oʻz mablagʻlari yoki yuridik shaxs — Qarz oluvchining ish beruvchisining yoki boshqa shaxslarning Qarz oluvchining nomiga bankda ochilgan omonat qoʻyilma hisob raqamiga oʻtkazilgan pul mablagʻlari shaklidagi mablagʻlar; ipoteka — belgilangan tartibda yer uchastkasi bilan birga qurilayotgan arzon uy-joyni ipotekasi uchun beriladigan ipoteka krediti olish maqsadidagi koʻchmas mulk garovi; qonun asosidagi ipoteka — kredit shartnomasi boʻyicha qarz oluvchining majburiyatlarini taʼminlash uchun qoʻllaniladigan ipoteka turi boʻlib, bunda qonun asosidagi ipotekaning vujudga kelishiga olib keluvchi kredit shartnomasi qonun asosidagi ipotekaning davlat roʻyxatidan oʻtkazilishi uchun asos boʻladi. ipoteka toʻgʻrisidagi shartnoma — kredit shartnomasi boʻyicha majburiyatlarni taʼminlashda ipotekani belgilash toʻgʻrisida tomonlarning bitimi; kredit boʻyicha foizlar — kreditdan foydalanganlik uchun toʻlov; imtiyozli davr — kredit boʻyicha asosiy qarzni boʻlib-boʻlib toʻlash uchun berilgan davr; kredit berilgan sana — ssuda hisob raqamidan qurilish materiallari sotib olish uchun — savdo tashkilotlari, ishlab chiqaruvchi korxonalar va qurilish materiallari tayyorlash bilan shugʻullanuvchi yakka tartibdagi tadbirkorlarning talab qilib olinadigan depozit hisob raqamiga, bajarilgan qurilish-montaj ishlari uchun — pudratchining talab qilib olinadigan depozit hisob raqamiga yoxud belgilangan tartibda qarz oluvchining bank plastik kartochkalariga, shuningdek qarz oluvchining oʻz kuchi bilan arzon uy-joyni qurishda — naqd pul mablagʻlari berishga mablagʻlar oʻtkazish sanasi; kreditni toʻlash sanasi — ipoteka krediti boʻyicha hisoblab yozilgan foizlarning jami qoldigʻini va asosiy qarz qoldigʻini qoplaydigan, qarz oluvchining bank oldidagi majburiyatlarini toʻliq bajarishiga olib keladigan oxirgi toʻlov tushgan sana; toʻlov majburiyatlari — qarz oluvchi/birgalikda qarz oluvchilarning ipoteka krediti boʻyicha qarzlarni, uning boʻyicha foizlarni ushbu shartnomada koʻrsatilgan summada va muddatlarda toʻlash boʻyicha hamda boshqa toʻlovlar (ipotekani rasmiylashtirish, qonun asosidagi ipoteka vujudga kelishi holatlari bundan mustasno, sugʻurta qilish va shu kabilar boʻyicha xarajatlari) majburiyatlari; kredit boʻyicha toʻlov muddati oʻtgan qarz — ipoteka krediti yoxud uning bir qismi, kreditdan foydalanganlik uchun hisoblab yozilgan foizlar, penyalar hamda qarz oluvchi/birgalikda qarz oluvchilar tomonidan belgilangan muddatda toʻlanmagan boshqa toʻlov majburiyatlari boʻyicha qarz summasi; kredit boʻyicha qarz — kreditning hammasi yoxud qarz oluvchi tomonidan foydalanilgan ipoteka kreditining qoldigʻi, qarz oluvchiga ochilgan tegishli hisob raqamlaridagi qarz oluvchiga tegishli boʻlgan ipoteka kreditidan foydalanganlik uchun hisoblab yozilgan foizlar. 3.1. Qarz oluvchi/birgalikda qarz oluvchi ushbu bilan quyidagilarni tasdiqlaydi: Bankka taqdim etilgan/etiladigan kreditni rasmiylashtirish va olish uchun hujjatlar va maʼlumotlar bunday hujjatlar va maʼlumotlar taqdim etilgan sanada haqiqiy va ishonchli hisoblanadi; Qarz oluvchi ushbu shartnomada nazarda tutilgan majburiyatlarni bajarish huquqiga ega va ushbu majburiyatlar haqiqiy hisoblanadi; Birgalikda qarz oluvchi ushbu shartnoma majburiyatlari yuzasidan birgalikda javob beradi va ushbu majburiyatlar haqiqiy hisoblanadi; Qarz oluvchining/birgalikda qarz oluvchining ushbu shartnomada nazarda tutilgan majburiyatlarni bajarishdan bosh tortishi Qarz oluvchi/birgalikda qarz oluvchining ushbu shartnomaga va Oʻzbekiston Respublikasi qonunchiligiga muvofiq javobgar boʻlishiga olib keladi; agar Qarz oluvchi/birgalikda qarz oluvchi toʻlovlarni amalga oshirishga yoki ushbu shartnomada belgilangan talablardan istalganini bajarishga qodir boʻlmasa Bank kreditni muddatidan oldin qaytarishni va hisoblab yozilgan foizlarni, shuningdek boshqa toʻlovlarni muddatidan oldin toʻlanishini talab qilishga haqlidir. Shu bilan birga, Bank qonunchilikda belgilangan tartibda kreditni taʼminlash boʻyicha va Qarz oluvchi/birgalikda qarz oluvchining boshqa mol-mulkiga undirishni qaratishga haqlidir; chaqirib olmaslik va muqarrar tartibda kredit boʻyicha har qanday taʼminlashni amalga oshirishga va foydalanishga va/yoki Bank tomonidan oʻz huquqlarini amalga oshirish uchun barcha zarur choralarni koʻrishga Bankni vakil qiladi. 4.1. Qurilayotgan arzon uy-joyni umumiy smeta qiymati ____(___________) soʻmni tashkil qiladi. Ipoteka krediti summasi ____(___________) soʻmni tashkil qiladi, bu qurilayotgan uy-joy qiymatining yoki arzon uy-joyni ____ foiziga tengdir. Qarz oluvchi/birgalikda qarz oluvchilarning boshlangʻich badali ____(___________) soʻmni tashkil qiladi, bu qurilayotgan uy-joy qiymatining yoki arzon uy-joyni ____ foiziga tengdir. 4.2. Ipoteka kreditidan foydalanganlik uchun foiz stavkasi: birinchi 5 yil davomida yillik 7 foiz stavkada va keyingi davrda Oʻzbekiston Respublikasi Markaziy bankining qayta moliyalashtirish stavkasida belgilanadi; 2020-yil 1-yanvardan boshlab ipoteka kreditlari birinchi 5 yil davomida har yili foiz stavkasini qatʼiy belgilangan 7 foizdan Oʻzbekiston Respublikasi Markaziy bankining qayta moliyalashtirish stavkasi darajasigacha bosqichma-bosqich oshib boradigan stavkada va keyingi davrda Oʻzbekiston Respublikasi Markaziy bankining qayta moliyalashtirish stavkasida belgilanadi. 4.3. Ipoteka krediti boʻyicha foizlar Bank tomonidan har kuni ushbu shartnomaning 4.2-bandida belgilangan foiz stavkasidan va kredit berilgan sanadan boshlab amaldagi kunlar sonidan kelib chiqqan holda Qarz oluvchining ssuda hisob raqamida Bank tomonidan hisobga olinadigan kredit summasi qoldigʻiga hisoblab qoʻshiladi. 5.1. Ushbu shartnoma boʻyicha berilgan kredit yer uchastkasi bilan birga qurilayotgan arzon uy-joyni ipotekasi bilan belgilangan tartibda taʼminlanadi. 5.2. Majburiyatlarning bajarilishini taʼminlashning bir nechta usullari mavjudligi bir-biriga zid boʻlmaydi, majburiyatlarni bajarishning har qaysi usuli mustaqil hisoblanadi va bir-biriga bogʻliq boʻlmaydi. 5.3. Zarurat boʻlganda, undirishni majburiyatlarning bajarilishini taʼminlashni qaratishning usullarini tanlash huquqi Bankda qoladi, u oʻz xohishiga koʻra talabni usullardan istalganiga qoʻyishi yoki majburiyatlarni bajarishni taʼminlashning barcha usullariga qoʻyishi mumkin. 5.4. Qarz oluvchi/birgalikda qarz oluvchilar kreditni taʼminlashni kredit summasining kamida 125 foizi darajasida tutish, shuningdek oʻz hisobiga va kredit shartnomasi amal qiladigan muddatga ipoteka predmetini uning yoʻqolishi va shikastlanishi tavakkalchiliklarining toʻliq qiymatida bank foydasiga hal qilish majburiyatini oladilar. 5.5. Kreditning qaytaruvchanligini taʼminlash bilan bogʻliq boʻlgan hujjatlarni zarur darajada rasmiylashtirish boʻyicha har qanday xarajatlarni Qarz oluvchi/birgalikda qarz oluvchilar oʻz zimmasiga oladilar. 5.6. Kreditning taʼminlanishini belgilovchi hujjatlar ushbu shartnomaning uzviy qismi hisoblanadi. 5.7. Arzon uy-joy qurilishi tugallangandan keyin qarz oluvchi qonunchilikda belgilangan tartibda arzon uy-joydan foydalanishga ruxsatnoma olish uchun ariza bilan murojaat qiladi. Arzon uy-joydan foydalanish uchun ruxsatnoma rasmiylashtirilgandan keyin qarz oluvchi bir oy muddatda: a) bankka arzon uy-joydan foydalanish uchun ruxsatnomani taqdim etishi; b) qurilgan arzon uy-joyga mulk huquqini hamda qonun asosidagi ipotekani Oʻzbekiston Respublikasi “Yergeodezkadastr” davlat qoʻmitasi organlarida davlat roʻyxatidan oʻtkazilishini taʼminlashi, shundan soʻng bankka arzon uy-joyga roʻyxatdan oʻtkazilgan mulk huquqi toʻgʻrisidagi hujjat nusxasini va qonun asosidagi ipoteka davlat roʻyxatidan oʻtkazilgani toʻgʻrisidagi shtamp qoʻyilgan kredit shartnomasini taqdim etishi; v) arzon uy-joyni kredit shartnomasi amal qiladigan muddatda yoʻqolish va shikastlanish tavakkalchiliklaridan sugʻurta qilishi, shundan soʻng bankka sugʻurta shartnomasini va sugʻurta polisini taqdim etishi shart. Bunda sugʻurta shartnomasida har yili toʻlanadigan sugʻurta mukofotini toʻlash nazarda tutilishi mumkin; g) agar bank bilan qarz oluvchi ipoteka krediti tuzish toʻgʻrisida oʻzaro kelishuvga erishgan boʻlsa — bank bilan arzon uy-joyni ipoteka shartnomasini tuzishi, uni notarial guvohlantirishi va roʻyxatdan oʻtkazishi, shundan keyin bankka taqdim etishi shart. 6.1. Kredit ikki (2020-yil 1-yanvardan boshlab tuzilgan shartnomalar uchun — bir) yildan iborat boʻlgan imtiyozli davr bilan 20 yilgacha muddat bilan beriladi. Ipoteka kreditidan foydalanganlik uchun foizlarni toʻlash kredit berilgan sanadan keyingi oydan boshlanadi. 6.2. Kredit berish Qarz oluvchiga alohida ssuda hisob raqami ochish va ushbu shartnomaning 6.3-bandida koʻrsatilgan hujjatlarni ilova qilgan holda Qarz oluvchining yozma topshiriqnomasi (arizasi) asosida toʻlovlarni naqdsiz shaklda bir kun muddatda oʻtkazish hamda qurilish materiallari sotib olish uchun ushbu hisob raqamidan pul mablagʻlarini naqdsiz shaklda savdo tashkilotlari, ishlab chiqaruvchi korxonalar hamda ayrim qurilish materiallarini tayyorlash bilan shugʻullanuvchi yakka tartibdagi tadbirkorlarning talab qilib olinadigan depozit hisob raqamlariga, shuningdek bajarilgan qurilish-montaj ishlari uchun — pudratchining talab qilib olinadigan depozit hisob raqamiga, bank boshqaruvchisi, kredit boʻlimi boshligʻi va kredit xodimi imzolagan farmoyishga binoan pudrat shartnomasida belgilangan shartlarda va muddatlarda oʻtkazish yoʻli bilan amalga oshiriladi. Arzon uy-joyni Qarz oluvchi/birgalikda qarz oluvchilarning oʻz kuchi bilan qurishda ssuda hisob raqamidan kredit shartnomasida belgilangan ipoteka krediti summasining 20 foizigacha miqdorda naqd pul, shuningdek qarz oluvchining boshlangʻich badal tarzidagi omonat qoʻyilmasida toʻplangan mablagʻlar beriladi. Bank filiali tomonidan ipoteka kreditlarini berish ssuda hisob raqamidan qarz oluvchining bank plastik kartochkalariga mablagʻlar oʻtkazish yoʻli bilan ham amalga oshirilishi mumkin. Bunda bank plastik kartochkasi alohida shartnomani rasmiylashtirish yoʻli bilan qarz oluvchining nomiga beriladi. Shartnomada ushbu bank plastik kartochkasidan oʻtkazilgan mablagʻlardan faqat arzon uy-joyni qurishga qurilish materiallari sotib olish uchungina foydalanilishi mumkinligi belgilab qoʻyilgan boʻlishi kerak. Ushbu bank plastik kartochkalaridan naqd pullar berilishiga yoʻl qoʻyilmaydi. 6.3. Bankning ipoteka krediti berish boʻyicha majburiyati Qarz oluvchi tomonidan quyidagilar taqdim etilgandan keyin paydo boʻladi: ipoteka predmetini yoʻqolish va shikastlanish tavakkalchiliklaridan sugʻurta qilish shartnomasi va sugʻurta polisi; notarial tasdiqlangan va roʻyxatdan oʻtkazilgan ipoteka toʻgʻrisidagi shartnoma, qonun asosidagi ipoteka vujudga kelish holatlari bundan mustasno. 6.4. Qurilish pudrat usulida amalga oshirilgan taqdirda qurilish pudrat shartnomasi boʻyicha pudratchi tomonidan bajarilgan ishlar qiymatini toʻlash bosqichma-bosqich, qurilish-montaj ishlarini moliyalashtirish va amalga oshirish jadvallariga muvofiq qarz oluvchining yozma farmoyishi boʻyicha quyidagi tartibda amalga oshiriladi: a) ipoteka krediti umumiy summasining 50 foizigacha miqdordagi avans toʻlovi; b) ipoteka krediti umumiy summasining 40 foizgachasi miqdorda joriy moliyalashtirish — bank xodimlari tomonidan joyiga borgan holda va belgilangan maqsadda foydalanish dalolatnomasini tuzib avans toʻlovidan belgilangan maqsadda foydalanish tekshirilgandan keyin; v) ipoteka krediti umumiy summasining 10 foizi miqdorida uzil-kesil toʻlov — qurilish tugallangandan va uy-joy qabul qilib olish komissiyasi tomonidan belgilangan tartibda qabul qilib olingandan, shuningdek bank xodimlari tomonidan joyiga borgan holda (belgilangan maqsadda foydalanish dalolatnomasini tuzib) barcha oldingi toʻlovlardan belgilangan maqsadda foydalanganlik tekshirilgandan keyin 12 oy oʻtgach. 7.1. Kredit boʻyicha qarzni toʻlash uchun Qarz oluvchi/birgalikda qarz oluvchilar tomonidan yoʻnaltiriladigan toʻlovlar quyidagi tartibda toʻlanadi: kredit boʻyicha toʻlov muddati oʻtgan foizlarni toʻlash; kredit boʻyicha toʻlov muddati oʻtgan qarzlarni toʻlash; muddatli foizlarni toʻlash; kredit boʻyicha muddatli qarzlarni toʻlash; Qarz oluvchining boshqa toʻlov majburiyatlarini toʻlash. 7.2. Qarz oluvchi/birgalikda qarz oluvchilar asosiy qarzni va hisoblab yozilgan foizlarni toʻlashni ushbu shartnomada belgilangan toʻlash muddati boshlangungacha yoki tugagungacha amalga oshirishga haqlidir. Kredit muddatidan oldin toʻlangan taqdirda Bank biron-bir qoʻshimcha vositachilik haqini undirmaydi. 7.3. Qarz oluvchi/birgalikda qarz oluvchilar ushbu shartnomaning uzviy qismi hisoblanadigan ilova qilinadigan toʻlovlar jadvaliga muvofiq har oylik toʻlovlarni amalga oshirish yoʻli bilan ipoteka kreditini va kreditdan foydalanganlik uchun hisoblab yozilgan foizlarni toʻlaydilar. Kredit boʻyicha asosiy qarz va foizlar oʻz vaqtida toʻlanmagan taqdirda toʻlash jadvali toʻlanmagan summalarni hisobga olgan holda oʻzgartiriladi. 7.4. Qarz oluvchi/birgalikda qarz oluvchilar tomonidan ipoteka kreditini toʻlash quyidagi shakllarda amalga oshiriladi: ish haqi va unga tenglashtirilgan toʻlovlar, pensiyalar, gonorarlar, dividendlar, foizlar va qimmatli qogʻozlar boʻyicha olinadigan boshqa daromadlar hisobiga naqd pulsiz shaklda oʻtkazish yoʻli bilan; naqd pullarni oʻtkazgan holda; qoʻyilmalar boʻyicha hisob raqamlaridan mablagʻlar oʻtkazish yoʻli bilan; bank plastik kartochkalaridan mablagʻlar oʻtkazish yoʻli bilan; naqdsiz shakldagi pul mablagʻlarini qarz oluvchi (birgalikda qarz oluvchilar)ning ish beruvchisi tomonidan, moddiy yordam mablagʻlari va ipoteka kreditini toʻlash uchun ajratilgan boshqa mablagʻlar hisobidan oʻtkazish yoʻli bilan; qonunchilikda taqiqlanmagan boshqa usullar bilan. 7.5. Agar ushbu shartnoma boʻyicha istalgan summalarni toʻlash sanasi ish kuni hisoblanmaydigan kunga toʻgʻri kelsa, u holda ushbu summalarni toʻlash keyingi ish kunidan kechikmay amalga oshirilishi kerak. 8.1. Bankning huquqlari: 8.1.1. Ushbu shartnomaning 6.3-bandida koʻrsatilgan hujjatlar qarz oluvchining aybi bilan u imzolangan vaqtdan boshlab 30 (oʻttiz) bank kuni mobaynida taqdim etilmagan taqdirda Bank ushbu shartnomani bir tomonlama tartibda bekor qilish huquqiga ega. 8.1.2. Qarz oluvchi tomonidan ushbu shartnomaning 5.7-bandi shartlari belgilangan muddatlarda bajarilmagan taqdirda Bank ushbu shartnoma boʻyicha majburiyatlarning muddatidan oldin bajarilishini talab qilishga, ushbu talab bajarilmaganda esa — kredit boʻyicha taʼminlashni undirishni majburiyatlarning bajarilishini taʼminlash shartnomalarda belgilangan tartibda qaratish huquqiga ega. 8.1.3. Kreditdan foydalanishning butun davri davomida doimiy monitoringni amalga oshirish. Monitoring jarayonida Bank arzon uy-joyni qurish jadvallariga va kreditdan belgilangan maqsadda foydalanish, asosiy qarzni va uning boʻyicha foizlarni toʻlash jadvallariga, garovga qoʻyilgan mol-mulkdan foydalanish va uni saqlash qoidalariga, ipoteka predmetining noqonuniy begonalashtirilishiga yoʻl qoʻymaslikka rioya etilishini nazorat qiladi. 8.1.4. Majburiyatlarni bajarmaslik holati boshlanganda Bank oʻz xohishiga koʻra quyidagi harakatlardan istalganini amalga oshirishi mumkin: Qarz oluvchiga Majburiyatlarni bajarmaslik holati boshlanganligi toʻgʻrisidagi yozma bildirishnomani uni bartaraf etish uchun muddatni belgilagan holda yuborish; ushbu shartnoma boʻyicha majburiyatlarning bajarilishi qoʻshimcha ravishda taʼminlanishini talab qilish; Qarz oluvchidan kreditning hammasini yoki uning bir qismini ushbu shartnomada belgilangan tartibda muddatidan oldin qaytarishni talab qilish (qonunchilikda kreditning hammasini yoki uning bir qismini muddatidan oldin qaytarishni talab qilishning boshqacha tartibi belgilangan taqdirda kreditning hammasini yoki uning bir qismini muddatidan oldin qaytarish talabi) qonunchilikda belgilangan tartibda amalga oshiriladi; kredit boʻyicha taʼminlashni undirishni majburiyatlarning bajarilishini taʼminlash shartnomalarida belgilangan tartibda qaratish (agar taʼminlashni undirish tartibi majburiyatlar bajarilishini taʼminlashning tegishli shartnomalarida belgilangan boʻlmasa, u holda kredit boʻyicha taʼminlashni undirish qonunchilikda belgilangan tartibda amalga oshiriladi); ushbu shartnomani mazkur shartnomada belgilangan tartibda bekor qilish (qonunchilikda bunday shartnomani bekor qilishning boshqacha tartibi belgilangan boʻlsa, u holda ushbu shartnoma qonunchilikda belgilangan tartibda bekor qilinadi); kredit boʻyicha foiz stavkasini koʻpaytirish (kredit oʻz vaqtida toʻlanmagan taqdirda); ushbu shartnomaga va Oʻzbekiston Respublikasining amaldagi qonunchiligiga muvofiq boshqa har qanday huquqlardan foydalanish. 8.1.5. Bank kredit hisobiga bajarilgan arzon uy-joyni qurish boʻyicha ishlarning nazorat oʻlchovini amalga oshirishga haqlidir. 8.1.6. Ushbu shartnoma boʻyicha talab qilish huquqini buning uchun Qarz oluvchi/birgalikda qarz oluvchilarning oldindan roziligini olmasdan Oʻzbekiston Respublikasining amaldagi qonunchiligida nazarda tutilgan tartibda oʻzgaga berishni amalga oshirish. 8.2. Qarz oluvchi/birgalikda qarz oluvchilarning huquqlari: 8.2.1. Bankda boʻsh resurslar mavjud boʻlgan taqdirda ushbu shartnomada nazarda tutilgan hajmda, muddatlarda va shartlarda ipoteka krediti berilishini talab qilish. 8.2.2. Ushbu shartnoma amal qiladigan davr mobaynida ushbu shartnomaning 1.1-bandida koʻrsatilgan summa doirasida va maqsadlar uchun omonat qoʻyilma hisob raqamidan va ssuda hisob raqamidan toʻlovni amalga oshirish. 8.2.3. Ipoteka krediti summasining 20 foizi miqdoridagi kreditning bir qismini va omonat qoʻyilma hisob raqamida toʻplangan boshlangʻich badalni naqd pul bilan olish. 8.2.4. Olingan kreditni toʻliq qaytargan va uning boʻyicha hisoblab yozilgan foizlarni toʻlagan holda bank bilan ushbu shartnomani muddatidan oldin bekor qilish. 9.1. Bankning majburiyatlari: 9.1.1. Ipoteka krediti berish uchun Qarz oluvchi/birgalikda qarz oluvchilar tomonidan barcha zarur shartlar bajarilgach ushbu shartnoma shartlariga rioya qilgan holda kredit berish. 9.1.2. Ssuda hisob raqamidan ushbu shartnomada koʻrsatilgan maqsadlar uchun mablagʻlarni oʻtkazish toʻgʻrisidagi Qarz oluvchining yozma topshiriqnomasini bir kun muddatda bajarish. 9.1.3. Qarz oluvchi tomonidan qurilish ishlari oʻz kuchi bilan bajarilgan taqdirda qarz oluvchining naqd pul berish toʻgʻrisidagi topshiriqnomasini bir kun muddatda bajarish. 9.1.4. Qarz oluvchi/birgalikda qarz oluvchilarni kreditni yoki uning qolgan qismini berish, kreditni muddatidan oldin undirishni rad etish sabablari toʻgʻrisida yozma ravishda xabardor qilish. 9.2. Qarz oluvchi/birgalikda qarz oluvchilarning majburiyatlari: 9.2.1. Ushbu shartnoma imzolangan vaqtdan boshlab 30 (oʻttiz) bank kunigacha boʻlgan muddatda bank xodimi bilan birgalikda kredit bitimini rasmiylashtirish, shu jumladan: a) ipoteka predmetini yoʻqolish va shikastlanishdan sugʻurta qilish shartnomasini tuzish; b) ipoteka toʻgʻrisidagi shartnomani tuzish, uni notarial tasdiqlash va davlat roʻyxatidan oʻtkazish, qonun asosidagi ipoteka vujudga kelish holatlari bundan mustasno. 9.2.2. Kredit shartnomasi shartlariga muvofiq berilgan kreditni oʻzlashtirish. 9.2.3. Kreditni va uning boʻyicha hisoblab yozilgan foizlarni ilova qilinayotgan toʻlovlar jadvaliga muvofiq har oyda toʻlagan holda qaytarish. 9.2.4. Bank soʻroviga binoan Bank vakillariga ipoteka krediti hisobiga qurilgan uy-joyni, shu jumladan kreditga va ushbu shartnoma boʻyicha Qarz oluvchi/birgalikda qarz oluvchilarning majburiyatlari bajarilishiga taalluqli boʻlgan har qanday boshqa mol-mulkni borib koʻrish, shuningdek nazorat oʻlchovini amalga oshirish va kreditdan belgilangan maqsadda foydalanilishini tekshirish imkoniyatini taʼminlash. 9.2.5. Bank talabiga binoan ushbu shartnoma amal qiladigan butun davr mobaynida, Bankni qoniqtiradigan shakl va mazmun boʻyicha Qarz oluvchi/birgalikda qarz oluvchilarning daromadlari toʻgʻrisidagi axborotni taqdim etish. 9.2.6. Ipoteka kreditidan belgilangan maqsadda foydalanilmagan taqdirda Bankka belgilanilmagan maqsadda foydalanilgan summaning 20 foizi miqdorida jarima toʻlash, bu uni/ularni kreditni toʻlash majburiyatidan ozod qilmaydi. 9.2.7. 5 (besh) kun mobaynida Bankka yashash joyi, ish joyi, familiyasi yoki ismidagi va ushbu shartnoma boʻyicha majburiyatlarning bajarilishiga taʼsir koʻrsatishga qodir boʻlgan boshqa holatlardagi oʻzgarishlar toʻgʻrisida axborot taqdim etish. 9.2.8. Ushbu shartnoma amal qiladigan muddat mobaynida Qarz oluvchi/birgalikda qarz oluvchilar Bankning oldindan roziligisiz shartlari ushbu shartnoma boʻyicha Qarz oluvchi/birgalikda qarz oluvchilarning majburiyatiga nisbatan ustuvor talab qilish huquqiga ega boʻlishi mumkin boʻlgan uchinchi tomonlarning kreditlarini va/yoki qarzlarini jalb qilmasligi kerak. 10.1. Ushbu bandda qayd etilgan hodisalardan istalgani majburiyatlarning bajarilmasligi holati hisoblanadi: kredit resurslaridan belgilangan maqsadda foydalanmaslik; kredit resurslarini belgilangan muddatlarda oʻzlashtirmaslik; Qarz oluvchi/birgalikda qarz oluvchilar kredit, foizlar va/yoki boshqa toʻlovlar boʻyicha ushbu shartnoma, uning boʻyicha toʻlovlar jadvali, shuningdek tuzilishi ushbu shartnomada belgilangan boshqa shartnomalar boʻyicha belgilangan sanada toʻlovlarni amalga oshirilmaganligi; Bankni ataylab haqqoniy boʻlmagan hujjatlar taqdim etgan holda chalgʻitish; kredit boʻyicha Bankka Qarz oluvchi/birgalikda qarz oluvchilar tomonidan berilgan istalgan taʼminlashning qisman yoki toʻliq oʻz qimmatini yoʻqotganligi yoki nohaqiqiy boʻlib qolganligi; Qarz oluvchi/birgalikda qarz oluvchilarning toʻlovga qodirligi yomonlashganligi yoki ushbu shartnoma boʻyicha majburiyatlarning muntazam ravishda bajarilmasligiga olib keladigan aniq axborotning yashirilishi; Qarz oluvchi/birgalikda qarz oluvchilarning Bank oldidagi majburiyatlarining bajarilishiga taʼsir koʻrsatishi mumkin boʻlgan boshqa hodisalar; ushbu shartnoma shartlarining buzilishi; ushbu shartnoma bilan bogʻliq boʻlgan boshqa shartnomalar shartlarining (garov, ipoteka, kafolat, sugʻurta va shu kabilar) buzilishi. 11.1. Tomonlar shunga kelishdilarki, Qarz oluvchi/birgalikda qarz oluvchilar tomonidan ushbu shartnoma boʻyicha oʻz majburiyatlari bajarilmagan taqdirda Bank oʻz talablarini, undirishni ipoteka predmetiga qaratish uchun asoslar vujudga kelgandan keyin, Qarz oluvchi/birgalikda qarz oluvchilar va Bank oʻrtasida tuzilgan notarial tasdiqlangan bitim asosida suddan tashqari tartibda qondiradi. 11.2. Bank undirishni ushbu shartnoma va ipoteka toʻgʻrisidagi shartnoma shartlarida nazarda tutilgan, garov bilan taʼminlangan majburiyatning bajarilmasligi yoki zarur darajada bajarilmasligi tufayli kelib chiqqan talablarni ushbu mol-mulk hisobiga qondirish uchun majburiyatlarni taʼminlash sifatida garovga qoʻyilgan mol-mulkka qaratishga haqlidir. 11.3. Majburiyatni taʼminlash uchun garovga qoʻyilgan ipoteka predmeti hisoblanadigan mol-mulkka undirishni qaratish Qarz oluvchi/birgalikda qarz oluvchilar tomonidan toʻlovlarni kiritish muddatlari muntazam ravishda, yaʼni oʻn ikki oy mobaynida uch martadan koʻp buzilgan taqdirda amalga oshirilishi mumkin. 11.4. “Ipoteka toʻgʻrisida”gi Oʻzbekiston Respublikasi Qonunining 23, 26 va 28-moddalarida nazarda tutilgan holatlarda Bank ipoteka bilan taʼminlangan majburiyatlarning muddatidan oldin bajarilishini talab qilishga, ushbu talab bajarilmagan taqdirda esa — undirishni garovga qoʻyilgan mol-mulkka qaratishga haqlidir. 11.5. Agar garovga qoʻyilgan mol-mulkni sotishda olingan summa Bank talabini qoplash uchun yetarli boʻlmasa, Bank yetishmagan summani Qarz oluvchi/birgalikda qarz oluvchilarning boshqa mol-mulkidan olish huquqiga ega. 12.1. Bank oʻz xohishiga koʻra ushbu shartnoma boʻyicha oʻzida Qarz oluvchi/birgalikda qarz oluvchilarga nisbatan mavjud boʻlgan huquqlardan istalganini qoʻllanishi yoxud qoʻllanmasligi mumkin. Bank tomonidan ushbu huquqlarni qoʻllanmaslik yoxud qisman qoʻllanish ushbu huquqlardan voz kechilishini bildirmaydi va ular kelgusida istalgan vaqtda qoʻllanishi mumkin. 13.1. Qarz oluvchi/birgalikda qarz oluvchilar arzon uy-joyni oʻzboshimchalik bilan qayta qurganlik yoki qayta rejalashtirganlik uchun qonunchilikda belgilangan tartibda javob beradilar va ushbu uyni oʻz hisobidan ilgarigi holatiga keltirishi shart. 13.2. Arzon uy-joyni sotishga, oʻzgaga berishga, uni ijaraga topshirishga, undan tekin foydalanishga, ipoteka predmeti manzili boʻyicha yaqin qarindoshlarini va uchinchi shaxslarni roʻyxatga qoʻyishga kredit muddati mobaynida Bankning yozma roziligisiz yoʻl qoʻyilmaydi. 13.3. Ushbu shartnoma boʻyicha tomonlarning mazkur shartnoma bilan tartibga solinmagan munosabatlarini tomonlar Oʻzbekiston Respublikasining amaldagi qonunchiligiga muvofiq tartibga soladilar. 14.1. Tomonlar ushbu shartnoma boʻyicha majburiyatlarning qisman yoki toʻliq bajarilmaganligi uchun, agar ushbu bajarilmaganlik shartnoma tuzilgandan keyin, Tomonlar oldindan koʻra olishmagan, oqilona choralar bilan bartaraf etishi mumkin boʻlmagan favqulodda tusdagi hodisalar natijasida vujudga kelgan yengib boʻlmaydigan kuch holatlarining oqibatlari hisoblansa, javobgarlikdan ozod etiladi. 14.2. Yengib boʻlmaydigan kuch holatlariga Tomon taʼsir koʻrsatishi va ularning vujudga kelishi uchun javobgar boʻlishi mumkin boʻlmagan, masalan: zilzila, suv toshqini, yongʻin, shuningdek ish tashlash, Hukumat hujjatlari yoki davlat organlari qarorlari, ushbu shartnoma predmetini bajarishga toʻsqinlik qiluvchi istalgan tusdagi harbiy harakatlar kiradi. 14.3. Yengib boʻlmaydigan kuch holatlariga asoslanadigan Tomon boshqa Tomonni bunday holatlar boshlanganligi toʻgʻrisida yozma ravishda zudlik bilan xabardor qilishi shart, shu bilan birga istalgan Tomonning talabiga koʻra holatlarning boshlanishi faktini tasdiqlovchi, tegishli organ tomonidan berilgan hujjat taqdim etilishi kerak. 14.4. Agar shartnomaning ushbu boʻlimida koʻrsatilgan yengib boʻlmaydigan kuch holatlari uch oydan koʻp vaqt davom etsa, u holda har qaysi Tomon boshqa Tomonni xabardor qilgan holda ushbu shartnomani bir tomonlama tartibda bekor qilish huquqiga egadir. Bunda Tomonlar belgilangan tartibda ushbu shartnoma boʻyicha majburiyatlarning bajarilgan va bajarilmagan qismlari boʻyicha uzil-kesil hisob-kitobni amalga oshiradilar. 15.1. Ushbu shartnoma Tomonlar uni imzolagan vaqtdan boshlab kuchga kiradi va ushbu shartnoma boʻyicha majburiyatlar toʻliq bajarilgungacha amal qiladi. 16.1. Kelishmovchiliklar va/yoki ushbu shartnomada nazarda tutilmagan nizoli vaziyatlar paydo boʻlgan hollarda Tomonlar Oʻzbekiston Respublikasining amaldagi qonunchiligiga amal qilgan holda ularni muzokaralar yoʻli bilan hal etadilar. Tomonlar kelishuvga erishmagan taqdirda nizo Oʻzbekiston Respublikasining amaldagi qonunchiligiga muvofiq koʻrib chiqish uchun sud organlariga beriladi. 17.1. Ushbu shartnomani oʻzgartirish va bekor qilish Tomonlarning kelishuviga koʻra yoki Oʻzbekiston Respublikasining qonunchiligiga muvofiq sud tartibida amalga oshirilishi mumkin. 17.2. Ushbu shartnomaga barcha oʻzgartirish va qoʻshimchalar yozma shaklda, Tomonlar imzolagan qoʻshimcha bitim tarzida rasmiylashtiriladi. 17.3. Ushbu shartnoma Tomonlardan har biri uchun, bir xil yuridik kuchga ega boʻlgan uch nusxada tuzilgan. “___” yil _____________ da berilgan pasporti seriyasi ______, №_______, keyingi oʻrinlarda “Ipotekaga qoʻyuvchi” deb ataladigan Oʻzbekiston Respublikasi fuqarosi ______________________________ bir tomondan hamda Nizom va 200__ y. “__” ______dagi ___-son bosh ishonchnoma asosida ish koʻruvchi “Ipotekaga oluvchi” deb ataladigan _________________(bankning nomi) nomidan ______________ filialining boshqaruvchisi ______________ ikkinchi tomondan, birgalikda “Tomonlar” deb ataladilar, ushbu shartnomani quyidagilar toʻgʻrisida tuzdilar: 1.1. Ushbu shartnoma Tomonlar oʻrtasida 200__ y. “____” ____________da tuzilgan ____-son Ipoteka krediti berish toʻgʻrisidagi shartnoma boʻyicha (keyingi oʻrinlarda “kredit shartnomasi” deb yuritiladi) Ipotekaga qoʻyuvchining Ipotekaga oluvchi oldidagi majburiyatlari bajarilishini taʼminlash maqsadida tuzildi. 1.2. Kredit shartnomasi boʻyicha Ipotekaga qoʻyuvchi Qarz oluvchi (Qarzdor), Ipotekaga oluvchi — Kredit beruvchi sifatida ishtirok etadi. Kredit beruvchi kredit shartnomasiga muvofiq kredit shartnomasida nazarda tutilgan shartlarda Qarz oluvchiga arzon uy-joyni qurish uchun __________ (________________________) soʻm miqdorida ___ (_________) muddatga yillik ______ foizli ipoteka krediti berish majburiyatini oladi, Qarz oluvchi esa olingan ipoteka kreditini qaytarish va kredit shartnomasining qarzni qaytarish jadvaliga asosan unga 200__ y. “___” ____________gacha muddatda foizlarni toʻlash majburiyatini oʻz zimmasiga oladi. 1.3. Ipotekaga oluvchi kredit shartnomasidan kelib chiqadigan Ipotekaga qoʻyuvchiga oʻzining pul mablagʻlari talablari Ipotekaga qoʻyuvchining boshqa kreditorlaridan ustun darajada Ipotekaga qoʻyuvchining ushbu shartnoma boʻyicha qoʻyilgan mol-mulki qiymatidan qondirilishi huquqiga ega. 2.1. Ushbu shartnomaga muvofiq belgilangan ipoteka, agar Ipotekaga qoʻyuvchi tomonidan kredit shartnomasi boʻyicha oʻz majburiyatlari buzilgan taqdirda Ipotekaga oluvchiga berilishi kerak boʻlgan quyidagi summalar: qarzning asosiy summasini va kreditdan toʻliq foydalanganlik uchun foizlar toʻlash hisobiga; Kreditga qoʻyuvchi tomonidan kredit shartnomasi boʻyicha oʻz majburiyatlari zarur darajada bajarilmaganda zararlarni va neustoyka (jarima, penya) toʻlash hisobiga; Oʻzbekiston Respublikasi Fuqarolik kodeksining 327-moddasiga muvofiq boshqalarning pul mablagʻlaridan foydalanganlik uchun foizlar tarzida; garovga qoʻyilgan mol-mulkka undirishni qaratishga sabab boʻlgan sud xarajatlari va boshqa xarajatlarni qoplash; garovga qoʻyilgan mol-mulkni sotish xarajatlarini qoplash tarzida Ipotekaga oluvchiga toʻlanishini taʼminlaydi. 2.2. Ushbu shartnoma bilan Ipotekaga oluvchining talablari garovga qoʻyilgan mol-mulk hisobiga ularni qondirish paytida qanday boʻlgan boʻlsa, oʻsha hajmda taʼminlanadi. 3.1. Ipotekaga qoʻyuvchi kredit shartnomasi boʻyicha oʻz majburiyatlari bajarilishini taʼminlash uchun Ipotekaga oluvchiga quyidagi koʻchmas mulkni garovga qoʻydi: 3.1.1. Oʻzbekiston Respublikasi, _________ viloyati, __________ tumani, __________ aholi punktidagi -uyda joylashgan ___ kv. m maydondagi yer uchastkasida kredit hisobiga qurilayotgan umumiy maydoni ___ kv. m boʻlgan, shu jumladan yashash maydoni ____ kv. m boʻlgan yakka tartibdagi arzon uy-joy (keyingi oʻrinlarda “mulk” deb yuritiladi); 3.1.2. Ushbu shartnomaning 3.1.1-kichik bandida koʻrsatilgan mol-mulk joylashgan yer uchastkasiga boʻlgan huquqini. 3.2. Ushbu shartnomaning 3.1-bandida koʻrsatilgan mol-mulk _____ yil “___” _________da _______________ tomonidan berilgan seriyasi ___ raqami ______ boʻlgan Egalik huquqini davlat roʻyxatidan oʻtkazish toʻgʻrisidagi guvohnoma bilan tasdiqlanadigan va ____________ (mulk, doimiy foydalanish, umrbod meros qilib qoldiriladigan egalik) huquqini tasdiqlaydigan _____ yil “___” ___________da _______________ tomonidan berilgan seriyasi ___ raqami ______ boʻlgan Yer uchastkasiga boʻlgan huquqni davlat roʻyxatidan oʻtkazish toʻgʻrisidagi guvohnoma bilan tasdiqlanadigan egalik huquqi bilan Ipotekaga qoʻyuvchiga tegishlidir. 3.3. Mol-mulk Ipotekaga qoʻyuvchining egaligi va foydalanuvida qoladi. 4.1. Shartnomaning 3.1-bandida koʻrsatilgan mol-mulkning inventarizatsiya qiymati _____ (___________________) soʻmni tashkil etadi, bu ____________ tomonidan _____yil “___” ___________da berilgan -son maʼlumotnoma va ____________ tomonidan _____yil “___” ____________da berilgan ____-son maʼlumotnoma bilan tasdiqlanadi. 4.2. Shartnomaning 3.1-bandida koʻrsatilgan mol-mulk tomonlar kelishuviga koʻra _____ (_________________) soʻm miqdorida baholanadi. 5.1. Ipotekaga qoʻyuvchi quyidagi huquqlarga ega: 5.1.1. Garovga qoʻyilgan mol-mulkka egalik qilish va undan belgilangan maqsadda foydalanish. 5.1.2. Garovga qoʻyilgan mol-mulkni vasiyat qilish. 5.2. Ipotekaga qoʻyuvchi quyidagilarga majbur: 5.2.1. Garovga qoʻyilgan mol-mulkning saqlanishi boʻyicha xarajatlarni koʻtarish. 5.2.2. Garovga qoʻyilgan mol-mulkning saqlanishini taʼminlash, shu jumladan uni uchinchi shaxslar tajovuzidan himoya qilish, yongʻindan, tabiiy ofatdan saqlash. 5.2.3. Garovga qoʻyilgan mol-mulk yoʻqotilishi yoki shikastlanishining aniq xavfi boʻlganda, bu toʻgʻrida Ipotekaga oluvchiga xabar berish. 5.2.4. Garovga qoʻyilgan mol-mulk qiymatining kamayishiga olib keladigan xatti-harakatlarni sodir etmaslik. 5.2.5. Ushbu shartnoma amal qilishi davrida Ipotekaga oluvchining garovga qoʻyilgan mol-mulkni koʻzdan kechirishiga toʻsqinlik qilmaslik. 5.2.6. Ipotekaga oluvchiga unga garovga berilgan mol-mulk garov bilan taʼminlangan majburiyat toʻliq hajmda bajarilgunga qadar qayta garovga qoʻyilmasligiga kafolat berish. 5.2.7. Ipoteka predmetida boʻlgan oʻzgarishlar toʻgʻrisida, ipoteka predmetiga uchinchi shaxslarning tajovuzlari toʻgʻrisidagi maʼlumotlarni Ipotekaga oluvchiga zudlik bilan xabar berish. 5.2.8. Garovga qoʻyilgan mol-mulkni uchinchi shaxslar ixtiyoriga bermaslik va uni Ipotekaga oluvchining yozma roziligisiz ijaraga, boshqa foydalanishga bermaslik. Garovga qoʻyilgan mol-mulkning Ipotekaga oluvchining roziligi bilan Ipotekaga qoʻyuvchi tomonidan boshqa shaxsga foydalanishga berilishi Ipotekaga qoʻyuvchini ushbu shartnoma boʻyicha majburiyatlarni bajarishdan ozod qilmaydi. 5.2.9. Qurilish tugallangandan keyin uy-joydan foydalanish uchun ruxsatnomani, uy-joyga egalik huquqi davlat roʻyxatidan oʻtkazilganligini tasdiqlovchi koʻchmas mulk obyektlariga boʻlgan huquqlarning davlat reyestridan koʻchirmani va kredit shartnomasida koʻrsatilgan boshqa hujjatlarning nusxasini Ipotekaga oluvchiga taqdim etish. 5.3. Ipotekaga qoʻyuvchi ushbu shartnoma boʻyicha garovga qoʻyilgan mol-mulkning tasodifiy yemirilishi va tasodifiy shikastlanishi xavfi boʻyicha javob beradi. 6.1. Ipotekaga oluvchi quyidagi huquqlarga ega: 6.1.1. Ushbu shartnoma boʻyicha garovga qoʻyilgan mol-mulkning hujjatlar boʻyicha haqiqiy mavjudligini, ularning holatini va saqlash shartlarini tekshirish. 6.1.2. Ipotekaga qoʻyuvchidan garovga qoʻyilgan mol-mulkni saqlash uchun zarur choralar koʻrilishini talab qilish. 6.1.3. Agar garovga qoʻyilgan mol-mulk yoʻqotilgan boʻlsa yoki shu qadar shikastlanganligi oqibatida ipoteka bilan taʼminlangan majburiyatlarning bajarilishi jiddiy ravishda yomonlashgan taqdirda ipoteka bilan taʼminlash majburiyatlarini muddatidan oldin bajarishni talab qilish. 6.1.4. Qarz oluvchi (Qarzdor) tomonidan garov bilan taʼminlangan majburiyatlarning bir qismi bajarilgan taqdirda garovga qoʻyilgan barcha mol-mulkka boʻlgan huquqni saqlab qolish. 6.1.5. Ushbu shartnoma boʻyicha talab qilish huquqini Ipotekaga qoʻyuvchining bunga oldindan roziligisiz boshqaga berish. 7.1. Ipotekaga qoʻyuvchi ushbu shartnomaning 3.1-bandida koʻrsatilgan mol-mulk davlat roʻyxatidan oʻtkazilgunga qadar hech kimga garovga qoʻyilmaganligi, sotilmaganligi, ijaraga topshirilmaganligi, foydalanish huquqi cheklanmaganligini, nizoda va taqiq ostida (xatlovda) emasligini, uchinchi shaxslarning har qanday huquqlaridan erkin ekanligini kafolatlaydi. 8.1. Ushbu shartnomaning 3.1-bandida koʻrsatilgan mol-mulk Ipotekaga qoʻyuvchi va _________________ Sugʻurta kompaniyasi oʻrtasidagi 200__ yil “___” __________da tuzilgan ____-son sugʻurta shartnomasi boʻyicha sugʻurta qilingan, bu 200__ yil “___” ______________dagi amal qilish muddati 200__ yil “___” ___________gacha boʻlgan ____-son sugʻurta polisi bilan tasdiqlanadi. 8.2. Ipotekaga oluvchi ipoteka bilan taʼminlangan majburiyatlar boʻyicha garovga qoʻyilgan mol-mulk yoʻqolganligi yoki shikastlanganligi uchun oʻz talablari mol-mulk kimning foydasiga sugʻurta qilinganligidan qatʼi nazar va qonunda belgilangan Ipotekaga qoʻyuvchining boshqa kreditorlarining foydasiga amalga oshirilgan boshqa shaxslarning talablaridan ustun darajada, qonunda belgilangan chiqarib tashlashlar bundan mustasno, bevosita sugʻurta qoplamasidan qondirilishi huquqiga ega. 9.1. Ipotekaga oluvchi ipoteka bilan taʼminlangan majburiyatlar bajarilmaganligi yoki zarur darajada bajarilmaganligi tufayli yuzaga keladigan talablarni ushbu shartnomaning 2.1-bandida koʻrsatilgan mol-mulk hisobiga qondirish uchun ushbu shartnomaga koʻra garovga qoʻyilgan mol-mulkka undiruvni qaratish huquqiga ega boʻladi. 9.2. Pul toʻlash muddatlari doimiy ravishda buzilganda, yaʼni oʻn ikki oy mobaynida uch martadan ortiq buzilganda, ushbu shartnomaga koʻra garovga qoʻyilgan mol-mulkka undiruv qaratilishi mumkin. 9.3. “Ipoteka toʻgʻrisida” gi Oʻzbekiston Respublikasi Qonunining 23, 26 va 28-moddalarida nazarda tutilgan hollarda Ipotekaga oluvchi ipoteka bilan taʼminlangan majburiyatlarni muddatidan oldin bajarishni talab qilish, ushbu talab bajarilmaganda esa — garovga qoʻyilgan mol-mulkka undiruvni qaratish huquqiga ega. 9.4. Ipotekaga oluvchining talabiga koʻra undiruv Ipotekaga oluvchi bilan Ipotekaga qoʻyuvchining notarial tasdiqlangan garovga qoʻyilgan mol-mulkka undiruvni qaratish toʻgʻrisidagi bitimi asosida qaratiladi. 9.5. Ipotekaga oluvchi tomonidan garovga qoʻyilgan uy-joyga undiruvning qaratilishi va ushbu mol-mulkning sotilishi Ipotekaga qoʻyuvchining va ushbu uy-joyda birgalikda yashaydigan oila aʼzolari, shu jumladan sobiq oila aʼzolarining foydalanish huquqi toʻxtatilishi uchun asos hisoblanadi. 9.6. Garovga qoʻyilgan mol-mulkni sotishdan tushgan summa Ipotekaga oluvchining talabini qoplash uchun yetarli boʻlmasa, u yetmaydigan summani Qarzdorning boshqa mol-mulkidan olish huquqiga ega. 10.1. Mazkur shartnoma notarial tasdiqlangan boʻlishi kerak. 10.3. Ushbu shartnomani va uning huquqlaridan kelib chiqadigan huquqlarni notarial tasdiqlash, davlat roʻyxatidan oʻtkazish, ipoteka toʻgʻrisidagi qayd yozuviga oʻzgartirish va qoʻshimchalar kiritish bilan bogʻliq xarajatlar Ipotekaga qoʻyuvchi hisobidan toʻlanadi. 11.1. Ushbu shartnomani bajarish natijasida Tomonlar oʻrtasida yuzaga kelishi mumkin boʻlgan barcha nizolar va kelishmovchiliklar muzokaralar yoʻli bilan hal etiladi. 11.2. Ipotekaga oluvchining talabi sudga murojaat etmasdan, ipoteka predmetiga undiruvni qaratish uchun asos yuzaga kelgandan keyin Ipotekaga qoʻyuvchi va Ipotekaga oluvchi oʻrtasida notarial tasdiqlangan bitim asosida qondiriladi. 11.3. Ipotekaga qoʻyuvchi garovga qoʻyilgan mol-mulkka undiruvni qaratish toʻgʻrisidagi notarial tasdiqlangan bitimni tuzishdan bosh tortgan taqdirda Ipotekaga oluvchi oʻz talabini sud tartibida qondirish huquqiga ega. 11.4. Ushbu shartnoma va unga qoʻshimcha bitimlar bilan tartibga solinmagan masalalar boʻyicha Tomonlar Oʻzbekiston Respublikasining amaldagi qonunchiligiga amal qiladilar. 12.1. Ushbu shartnoma Tomonlarning yozma kelishuviga koʻra oʻzgartirilishi yoki bekor qilinishi mumkin. 12.2. Ushbu shartnomaga har qanday oʻzgartirish va qoʻshimchalar Tomonlarning tegishli tartibda vakolat berilgan vakillari tomonidan imzolangan, muhrlar bilan tasdiqlangan, notarial tasdiqlangan hamda Oʻzbekiston Respublikasi qonunchiligida belgilangan tartibda roʻyxatdan oʻtkazilgan Tomonlarning yozma shakldagi qoʻshimcha bitimlari bilan rasmiylashtiriladi. Bunday oʻzgartirishlar davlat roʻyxatidan oʻtkazilgan paytdan boshlab kuchga kiradi. 12.3. Har ikki tomon tarafidan kelishilgan shartnomaga barcha ilovalar uning ajralmas qismi hisoblanadi. 12.5. Ushbu shartnoma boʻyicha garovga qoʻyilgan mol-mulkni kelgusida ipotekaga qoʻyish taqiqlanadi. 12.6. Notarial idora ushbu shartnomani tasdiqlash bilan bir vaqtda ipoteka predmetini oʻzgaga berishni taqiqlab qoʻyadi. 12.7. Mol-mulk ushbu shartnoma davlat roʻyxatidan oʻtkazilgan vaqtdan boshlab ipotekaga berilgan deb hisoblanadi. Ushbu shartnoma men tomondan Oʻzbekiston Respublikasi, ___________ viloyati, ____________ shahri/tumani, ____________ koʻchasi, ____-uyda joylashgan notarius ____________ tomonidan 200__ yil “___” _________ da tasdiqlandi. Tomonlar shartnomani mening ishtirokimda imzoladilar. Shartnomani imzolovchilarning shaxsi, ularning muomalaga layoqatliligi, shuningdek “Biznesni rivojlantirish banki” aksiyadorlik tijorat bankining huquqiy layoqati, uning vakili vakolatlari aniqlandi, garovga qoʻyilayotgan mol-mulkning mansubliligi tekshirildi.